**ВЛИЈАНИЕТО НА ДРЖАВАТА И ПРИВАТНИОТ КАПИТАЛ ВРЗ АВТОНОМИЈАТА И МЕНАЏМЕНТОТ НА ИНТЕГРИРАНИТЕ УНИВЕРЗИТЕТИ**

**проф. д-р ЈОВЕ КЕКЕНОВСКИ**

Универзитет Св.,,Климент Охридски”- Битола

Факултет за туризам и угостителство - Охрид

**Вовед**

Во Република Македонија денес постојат околу дваесеттина високошколски образовни институции[[1]](#footnote-1). Покрај државните и приватните универзитети функционира и универзитетот на Југоисточна Европа формиран и поддржан со меѓународна финансиска помош, но исто така во процес на акредитација се уште неколку нови високообразовни институции. Се на сè на многу мал простор голем број на високообразовни институции. Во услови на наплив и постојано отварање на нови високошколски образовни институции истовремено се поставуваат две клучни прашања: првото се однесува на квалитетот на високото образование, а второто на доминантното влијание на државната политика, политичките партии на власт, сопствениците на вложениот капитал и други субјекти врз автономијата на овие високо образовни институции како и врз работата на унверзитетскиот менаџментот. Имено, и покрај тоа што во Македонија имаме експлозија на класично либерално високо образование и покрај потпишаната Magna Charta Univerzitatum (Болоња, 1988)[[2]](#footnote-2) со која се гарантира автономија на универзитетите, сепак се до денес не престанаа надворешните политички и други влијанија врз автономијата на универзитетот и неговиот менаџментот кое пак се одразува на квалитетот на образованиот процес. De jure и само на хартија имаме универзитетска автономија и независен универзитетски менаџмент, а De facto автономијата е загрозена а менаџмент зависен од својот наредбодавач, без разлика дали тоа е владата/министерството кај државните универзитети или пак сопствениците на капиталот кај приватните универзитети, кои никако не успеваат да ја разграничат сопственоста од менаџирањето.

Не смееме да заборавиме дека имплементацијата на препораките и принципите на Болоњската декларација посебно ја акцентираат централната позиција и улога на Универзитетот во развојот на културната димензија на европскиот простор. Европските институции за високо образование го прифатиле предизвикот и ја превземале лидерската позиција во создавањето на европска зона на високо образование во согласност со темелните начела поставени со болоњската Magna Charta Universitatum. Тоа е од посебна значење со оглед на тоа што автономијата на универзитетот обезбедува континуирано прилагодување на високото образованите и истражувачкиот систем на потребите и барањата на општеството и усовршување на знаењето. Болоњскиот процес требаше да овозможи сите позитивности на менаџментот во високото образование во потполност да се манифестираат и истите јавно да ги видиме и почуствуваме како бенефит. Ваков каков што е, менаџментот во високото образование (како на државните, така и кај дел од приватните универзитети) сеуште се карактеризира со рецидиви од минатото. Мораме да бидеме реални и да признаеме дека кај приватните високообразовни институции видлива е заложбата за воспоставување на посовремена менаџерска структура со појасно дефинирани надлежности. Во овие приватни високообразовни институциии се повидливо стануваа воспоставување на нови принципи на корпоративно управување кои на функционирањето на универзитетот ја применуваат сметководствената логика на расходи и приходи и ефикасност на вложените средства. Меѓутоа сето ова се одвива под цврстата рака и будното око на сопствениците на капиталот и фаворизирање на ефикасноста во име на профитабилноста како основен критериум во управувањето со образовните активности.

**Интегриран универзитет - загрозена широко декларираната автономија**

Со донесувањето на Законот за високото образование и измените и дополнувањата на истиот се создадоа сите неопходни законски претпоставки за успешна имплементација на концептот на интегриран универзитет. На ваков начин универзитетите во нашата држава добија статус на правно лице, а воспоставени органите и телата на Универзитетот преку своите надлежности требаа да овозможат ефикасна имплементација на концептот на интегриран универзитет. Не сум сигурен дали креаторите на овој концепт биле свесни дека до реализација на концептот на интегриран универзитет треба да се дојде по пат на централизација односно по пат на еден од трите модалитети на децентрализацијата и тоа преку: целосна централизација, преку високо ниво на централизација или преку ниско ниво на централизација. И навистина несериозно и смешно е тврдењео на одговорните на луѓе на еден од најстарите македонски универзитети кои велат: ,,за нас како универзитет најдобар е моделот на интегриран универзитет којшто нема да значи ниту целосна централизација, ниту пак доминација на принципот на децентрализација. Според нас потребно е да се воспостави оптимален баланс помеѓу централизацијата и децентрализација што значи воспоставување на комбиниран систем во којшто ќе можат да бидат искористени предностите и на централизацијата и на децентрализацијата”. Меѓутоа истите тие како да заборавија, незнаеа или пак не сакаат јавно да признаат дека токму на тој начин непридржувајќи се до формално-правните аспекти и механизми на избраниот модел и суштинските елементи и механизми за интегрирање и развој на универзитетот наместо интегриран воспоставија централизиран универзитет во потполност зависен од своите основачи[[3]](#footnote-3).

Со концептот на интегрираност универзитетот и самостојните високообразовни установи во Република Македонија добија статус на правно лице. Единиците на универзитетот имаат права и обврски, кои се определени со Законoт за високо образование, со актот за основање на универзитетот и со статутот на универзитетот. Единиците на јавен универзитет настапуваат во правниот промет според овластувањата определени во статутот на универзитетот. Организационите единици во состав на универзитет можат да имаат определени права во правниот промет и во поглед на управувањето и раководењето, во обем и под услови определени од основачот[[4]](#footnote-4). Од овие законски одредби јасно се гледа централизираноста на македонскиот универзитет.

Бидејќи Универзитетите имааат свои основачи логично е по основањето тие да останат и нивни сопственици. Според позитивните прописи основач на високообразовна институција може да биде државата, приватна организација, компанија, фондација, физичко лице или група на граѓани. Основачот на универзитетот одлучува не само за основањето туку и за бројот и видовите на факултети и останати организациони единици во неговиот состав, за неговиот академски карактер (истражувачки или наставен универзитет), за буџетот, за избор и именување на кадарот кој ќе ја реализира наставата или истражувањето и др. Од оној момент откако ќе се основа универзитетот, откако ќе се одредеи неговиот карактер и откако ќе се определи наставниот или научно истражувачкиот кадар, тогаш основачот повеќе не треба да се меша во понатамошната работа во овој сегмент. Веднаш по неговото основање универзитетот треба да е потполно слободен и автономен сам да ги одредува и реализира своите суштински операции независно од основачот. Меѓутоа праксата не на ниво и во корелација со ова реално посакување и побарување.

Според уставот и останатите позитивни законски прописи во Република Македонија Универзитетите и единиците во нивниот состав и самостојните високообразовни установи ја вршат својата дејност врз принципот на академската автономија. Со академската автономија се гарантира интелектуалната слобода на членовите на академската заедница и творечката природа на истражувачкиот и образовниот процес, како врвни вредности и способности. Посебно е потребно да се напомене дека автономијата на универзитетот вклучува академска слобода, автономија на управувањето и неприкосновеност на автономијата[[5]](#footnote-5).

Академската слобода опфаќа: слобода во научно-истражувачката работа, уметничко создавање, примената и посредување на знаењето, самостојно уредување на внатрешната организација и работењето со статут во согласност со законот, слобода на изведување на наставата, спроведувањето на научните истражувања, уметничката дејност, односно творештво и применувачка дејност, вклучувајќи ја слободата на објавување и јавно претставување на научните резултатити и уметничките достигања, слобода на студирањето, утврдувањето на правилата на студирање, облиците и видовите на наставно-образовните дејности и на проверката на знаењата на студентите, слобода на избор на студиските програми и содржината на одделните предмети, како и подготвување на учебници и други учебни помагала, слобода на изборот на методот на интерпретирање на наставните и уметничките содржини, утврдување услови и критериуми за студии од прв, втор и трет циклус, како и други видови на образование, подготвување, усвојување и остварување на научно-истражувачки програми и применувачка работа, доделување стручни, академски и научни звања согласно со закон, како и доделување на почесни академски титули, определување услови, критериуми и постапка за избор во наставно-научни, научни и наставни звања и избор во наставно-научни, научни и наставни звања[[6]](#footnote-6).

Автономијата во управувањето со универзитетите и со самостојните високообразовни установи се изразува преку: планирањето, остварувањето и развојот на високообразовната дејност, воспоставувањето и уредувањето на внатрешната организација, донесувањето на статутот, односно правилникот на единицата, изборот, именувањето и отповикувањето на органите согласно со статутот,располагањето со одобрените финансиски средства, како и со сопствените приходи, формирањето на фондови и основањето други организации од сопствени приходи, донации и други извори заради вршење на високообразовна, научно-истражувачка, издавачка и применувачка дејност, управувањето и користењето на имотот во согласност со намената за која е добиен, одлучувањето за формите на соработка со други организации, здружувањето и асоцирањето во соодветни организации и форуми во земјата и странство,остварувањето на меѓународна соработка, склучувањето договори и учеството во меѓународни организации и асоцијации и одлучувањето за други права утврдени со статутот, односно правилникот на единицата[[7]](#footnote-7).

Остварување на универзитетската автономија во Република Македонија во изминатиов период и покрај декларативните заложби за нејзина неприкосновеност, сепак таа во голема мера е нарушувана. Нарушувањата на автономијата, вклучувајќи ја тука и автономијата на универзитетскиот менаџмент, особено е видлива преку политичките влијанија на извршната власт поточно на Министерството за образование и наука за време на избор на ректори и проректори на државните универзитети, а додека кај приватните универзитети приоритетна и доминантна е вољата на сопственикот и основачот на институцијата кој самиот одлучува на кој ќе му ги довери овие функции. Понатаму автономијата се нарушува преку неконзистентност и нетранспарентност во доделувањето на финансиски средства од страна на извршната власт во државата, преку дисциплинирање на ,,непослушните” факултети и универзитети, преку зајакната инспекција и ненавремено префрлање на финансиски средства, преку политиката за упис на нови студенти и определување на квоти за упис кај државните универзитети, преку долгите процедури на акредитација на новите студентски програми, спорите процедури при остварување на развојните програми на универзитетите и др.

Со постојаните надворешни влијанија во прашање се доведува независноста при решавањето на прашањата поврзани со внатрешната структура, со наставните методи и услови за нивна имплементација. Ограничената независност на универзитетскиот менаџмент и надворешните притисоци и влијанија го доведуваат во прашање и изборот на наставниците и друг универзитетски кадар, долгорочните и среднорочните стратегии за инвестирање во развојот на образованието, меѓународната соработка и др. Ваквата позиција и стерилност не му овозможува на универзитетскиот менаџмент да превзема мерки за гарантирање на квалитетот на наставата и студиските програми. Се работи за класичен случај на неможност за реализаиција на нови идеи доколку истите не потекнуваат од извршната власт или од сопствениците на капиталот. Па оттука се повеќе се поставува прашањето: Дали ни се потребни вакви интегрирани (читај централизирани) универзитети каде нивниот менаџмент е само слеп извршувач на налозите, желбите и идеите на некој надворешен фактор односно на луѓето кои не се дел од универзитетскиот кадар.

**Стретешко планирање и реална или привидна деполитизација**

Во поглед на стратешкото управување со универзитетите најчесто сме соочени со неколку предизвици. Едниот се однесува на недостатокот или на недоволнати управувачки способности на универзитетскиот менаџмент (ректор, проректори, декани и продекани). Управувачката способност која се состои од знаење, капацитет, вештина и професионално извршување на задачите, најчесто не се постигнува ниту на краток ниту на подолг рок, поради фактот што управувачите на високообразовната институција најчесто се избираат или поставуваат на тие позиции на релативно краток период и поради тоа што овие задачи тие ги извршуваат како дополнителна обврска поред постојните професорски обврски. Од друга страна досегашната практика покажува дека честопати се случува да имаме универзитетски/факултетски менаџмент кој се избира во повеќе манадати, при што негативната страна на ваквата практика е запоставување на кадровската политика како резултат на опсесијата и стравот за губењето на сопствените позиции, која пак доведува до отсуство на квалитативни позитивни показатели за функционирањето како на менаџментот така и на целата институција.

Стратешкото управување со универзитетите не треба да зависи исклучиво од поединците, посебно не од оние кои се надвор од високообразовните институции. Најголема одговорност за стратегијата на управување имааат ректорите и останатите членови на ректорскиот колегиум. Институционализираите процеси и одлуки, а не наметнатите решенија се гаранација за доследно водење на политиката бидејќи тие не зависат од индивидуите туку траат независно од тоа дали раководните лица на универзитетот ќе бидат сменети или не. Во нашата држава стратешките одлуки традиционално се донесувааат во ресорното министерство па затоа и улогата на универзитетот и универзитетското раководство е доста мала односно незначителна. За да може идејата на стратешко планирање да се развива на ова ниво потребно е универзитетското раководство да располага со непоходни средства и едуциран стручен персонал кој би дал свој квалитетен придонес во подготвувањето на плановите и би учествувал во континуирана реализиција на зацртаните цели и задачи. И затоа е потребна прецизна и јасна спецификација на улогите и одговорностите на универзитетот, факултетите и останатите организациони единици

Воспоставување на механизам за функционирање на ефикасен универзитетски менаџмент кој нема да биде под политичко и друго влијание треба да биде приоритна активност на сите субјекти учесници во високообразовниот процес. Сите денес знаеме дека политиката е навлезена во сите пори на општественото живеење вклучувајќи го и образованието на сите нивоа. За да се стане ректор, проректор, декан и продекан во високообразовните институции (како во минатото така и денес) потребно е да се исполнат два услова. Првиот е да се биде сервилен кон власта или кон основачот и сопственикот на приватниот универзитет, а вториот да сте член или симпатизер на партиите на власт. Денес универзитетите во Република Македонија се наоѓааат во една незавидна би рекол дури и трагична позиција бидејќи им се дозволи на политичките власти и на сопствениците на високообразовните институции да наметнуваат правила на однесување како и да имаат доминантна позиција и улога при изборот и разрешувањето на универзитетскиот менаџмент со што се нарушени и загрозени основните принципи на болоњскиот процес. Деполитизацијата на универзитетите мора да биде сватена во смисла да универзитетот или било која друга високо образовна институција во иднина не треба да биде привезок на актуелната или идната политичка власт. Исто така деполитизацијата на универзитетот не значи дека тој како заедница на интелектуалната младина и професорскиот кадар треба да престане политички да мисли и да зборува, да не смее да учествува во политичкиот живот на својот народ и да не смее да се однесува како одговорен политички субјект. Туку напротив, тој мора да учествува во јавниот живот на својата држава. Тој е должен да реагира на секој обид за узурпација на власта кое е на штета на државата и граѓаните.

**Заклучок**

Автономијата и управувањето со интегрираните универзитети е мошне тешка и макотрпна работа поради непостоење на систем на заштита од надворешните влијанија и затоа е потребно јасно и прецизно дефинирање на универзитетската автономија и градење на механизими за заштита од политичко и друго влијание. Приоритет е овозможување на инстутуционална автономија која во себе ја вклучува академската и организационата автономија, но исто така не смеее да се заборави и на финансиската автономија на универзитетот. Еден управувач има задача да ги идентификува стратешките цели за разумно планиран период и да одреди колку време е потребно за одредени промени и притоа да обезбеди соодвенти и доволно финансиски средства за нормално функционирање на високообразовната институција.

Улогата на менаџментот во високообразовните институции е: да ја дефинира политиката и целите на квалитетот на високообразовната институција (универзитетот,факултетот, институтот и др.), да ја промовира политиката и целите на квалитетот на сите нивоа на институцијата, да обезбеди насоченост на барањата на корисниците на услугите низ целата институција, да овозможи воспоставување и одржување на системот за управување со квалитетот за да може да се реализирааат целите, да обезбеди расположливост на потребните ресурси, да се компарирааат остварените резултати во однос на поставените цели и др. Преку своето лидерство и професионален однос менаџментот треба да ја демонстрира својата определеност кон погоре опишаното и да создава услови во кои ќе владее свест за потребите на барањата на сите заинтересирани страни. Во тааа смисла постојано треба да се врши преиспитување на политиката на квалитет и на стратешките цели.

Основна максима на академската слобода е дека наставата и истражувчкиот процес даваат многу подобри резултати доколку се ослободени од внатрешни и надворешни притисоци притоа максимално почитувајќи ја сопствената одговорност и обврска односно промовирајќи ја и практицирајќи ја културната независност. Универзитетот треба да претставува централно место од каде ќе се шири културата на независноста. Овааа култура на независност може да биде доведена во прашање доколку на универзитетскиот менаџмент или на професорскиот кадар му сугерирате што треба и како да прави, каква наставна програма да реализира, што и како да изјавува во средствата за информирање или пак на истражувачот да му сугерирате што да истражува. Секако мора да се има на ум дека слободата која основачот на инстуитуцијата мора да им ја овозможи на универзитетот и на академскиот кадар не подразбира негова рамнодушност кон квалитетот на наставата и истражувањето. Затоа пак од друга страна тој лесно може да ја измери нивната ефикасност и ефективност, но притоа при мерењето на таа ефикасност и ефикасност тој не смеее користи политички и идеолошки критериуми.

Автономијата на универзитетскиот менаџмент треба да овозможи академска слобода, автономија во организирањето и управувањето, независна и реална распределба на финансиските средства, со што на индиректен ќе се гарантира интелектуалната слобода на членовите на академската заедница, на образовниот и научно истражувачкиот процес.

Масовното високо образование ги претворило универзитетите во големи и комлексни институции. Државните и приватните универзитети се присилени да се натпреварувааат за сиромашните и недоволни средства од државниот и од буџетот на сопственикот и постојано да докажуваат дека тие средства ги користат на најдобар можен начин и дека на студентите им обезбедуваат соодветно и релевантно образование во согласност со националните и пошироки интереси и потреби. Меѓутоа сето ова не смеее да ги става ниту во подредена ниту во надредена улога кон своите основачи.

.

**КОРИСТЕНА ЛИТЕРАТУРА**

* Мирослав Андоновски, Интегриран универзитет - легислатива и практика, XVIII Skup Trendovi razvoja: “Internacionalizacija Univerziteta” Kopaonik, 27. 02. - 01. 03. 2012,
* dr.sc. Smail Klarić, Esad Bajramović, dipl. ing. maš., dr.sc. Fadil Islamović, vanredni profesor , dr.sc. Atif Hodžić, docent Integrirani system kvaliteta u visokom obrazovanju - Naučno-stručni skup sa međunarodnim učešćem, ”Kvalitet 2011”, Neum, B&H, 01. - 04 juni 2011,
* Srbijanka Turajlić, Staša Babić, Zoran Milutinović, Evropski univerzitet 2010, Alternativna akademska obrazovna mreža, Beograd 2009,
* Prof. dr Srbijanka Turajlić, Univerzitet i drzava – misija, autonomija, odgovornost, XII Skup Trendovi razvoja: “Bolonjski proces i primena novog zakona” Kopaonik, 06. – 09 03. 2006.
* Национална програма за развој на високото образование 2005-2015 година, Скопје 2005,
* Закон за високото образование, ,,Службен весник на Република Македонија“ бр. 35/2008; 103/2008; 26/2009; 83/2009; 99/2009; 115/2010; 17/2011; 51/2011; 123/2012; 15/2013 и 24/2013
* Одлукa на Уставeн суд на Република Македонија, У.бр. 80/2008 од 3 декември 2008 година, објавена во „Службен весник на Република Македонија“ бр. 162/2008
* Одлукa на Уставeн суд на Република Македонија, У.бр. 98/2011 од 3 април 2013 година, објавена во „Службен весник на Република Македонија“ бр. 57/2013.

1. Акредитирани високообразовни установи во Република Македонија: Универзитет ,,Св Кирил и Методиј"- Скопје; Универзитет ,,Св Климент Охридски"- Битола; Универзитет ,,Гоце Делчев" - Штип;Државен универзитет – Тетово; Прв приватен Европски Универзитет Република Македонија; Прв приватен ФОН универзитет,Скопје Приватна високообразовна установа Универзитет Њујорк Скопје; Универзитет Американ колеџ Скопје; МИТ Универзитет Скопје; Меѓународен Славјански Универзитет Гаврило Романович Державин Свети Николе; Универзитет за аудиовизуелни уметности Европска филмска академија ЕСРА Париз-Скопје-Њујорк; Универзитет за туризам и менаџмент Скопје; Факултет за бизнис економија Скопје; Приватна самостојна висока стручна школа „Бизнис академија Смилевски- БАС" во Скопје Приватно-јавна непрофитна високообразовна установа УЈИЕ Универзитет на Југоисточна Европа во Тетово; Меѓународен универзитет Струга; Меѓународен Балкански универзитет Скопје; Универзитет „Агнез Гонџе Бојаџиу" Скопје; Висока стручна школа „Академија Италијана" Скопје; Висока професионална установа за бизнис студии Евро колеџ Куманово; Факултет за деловни студии во Скопје; Институт за општествени науки „Евро Балкан" Скопје; Висока школа за новинарство и за односи со јавноста, Скопје. [↑](#footnote-ref-1)
2. Magna Charta Univerzitatum е повелба која ги опсервира основните универзитетски вредности и права. Целта на овој документ е да го промовира најдлабоките уноверзитетски вредности, традиции и права и да промовира и стимулира силни врски меѓу сите европските универзитети Повелба е резултат на предлогот упатен од страна на Универзитетот во Болоња, во 1986 година, до најстарите европски универзитети. Идејата за потпишување на ваков документ беше ентузијастички прифатена и поддржана од голем број на. Универзитети. Првичниот документ е подготвен во Барселона во јануари 1988 година и истот е потпишан месец јуни 1988 год. од страна на сите ректори присутни na состанокот во Болоња на прославата на 900-годишнината од Alma Mater,.

   . [↑](#footnote-ref-2)
3. Универзитетот Св. Климент Охридски од Битола во својата програма за трансформација во интегриран универзитет ги наведува: 1). формално-правните аспекти и механизми на избраниот модел на воспоставување на интегриран универзитет: дефинирање на принципите на интеграцијата како conditio sine qua non на идниот развој при што: секоја членка ќе може непречено да ги развива и реализира сопствените развојни потенцијали , секоја членка ќе може со сопствените потенцијали да придонесува за развојот на Универзитетот, Универзитетот како интегрирана целина со својот целокупен потенцијал ќе обезбеди функционално поврзување, поголема ефикасност, квалитет и побрз развој како на Универзитетот така и на секоја негова членка поодделно, подготовка на стратешки и оперативни концепции за интеграција на Универзитетот согласно новиот Закон за високо образование, креирање, донесување и имплементација на правна рамка за ефикасна интеграција согласно новиот Закон за високо образование, креирање механизми за следење и евалуација на процесот на интеграција, користење на позитивните странски искуства во процесите на градење интегриран Универзитет, градење усогласена концепција со другите државни универзитети за да се обезбеди целосна поддршка од страна на државата во процесите на трансформација, имплементација и развој на интегрираниот Универзитет, подобрување на организациските, административните и финансиските перформанси во функција на успешна интеграција и развој на Универзитетот, воспоставување и ефикасна имплементација на новата форма на организација и вертикално и функционално поврзување во рамките на Универзитетот во сите области и на сите нивоа. 2). Суштински елементи и механизми за интегрирање и развој на универзитетот во домените на: развивањето на квалитетна и интегрирананаставнообразовна дејност, интензивирањето и развојот на интегрирана научно-истражувачката дејност, развојот на интегрирана меѓународната соработка и успешната интернационализација и интеграција на УКЛО- Битола во европскиот и светскиот високообразовен простор, интензивирањето, продлабочувањето и развојот на интегрирана соработка на Универзитетот со државните институции, стопанството и невладиниот сектор, развојот на интегрираната издавачка дејност, воспоставувањето и развојот на интегриран систем за унапредување и заштита на правата на студентите, воспоставувањето и развојот на институционални форми и механизми за ефикасна имплементација на концептот на интегриран универзитет во сите домени на дејноста на универзитетот [↑](#footnote-ref-3)
4. Член 8 од Законот за високото образование („Службен весник на Република Македонија“ бр. 35/2008; 103/2008; 26/2009; 83/2009; 99/2009; 115/2010; 17/2011; 51/2011; 123/2012; 15/2013 и 24/2013). [↑](#footnote-ref-4)
5. Член 11 од Законот за високото образование („Службен весник на Република Македонија“ бр. 35/2008; 103/2008; 26/2009; 83/2009; 99/2009; 115/2010; 17/2011; 51/2011; 123/2012; 15/2013 и 24/2013). Одлуки на Уставниот суд на Република Македонија, У.бр. 80/2008 од 3 декември 2008 година, објавена во „Службен весник на Република Македонија“ бр. 162/2008 и У.бр. 98/2011 од 3 април 2013 година, објавена во „Службен весник на Република Македонија“ бр. 57/2013. [↑](#footnote-ref-5)
6. Член 12 од Законот за високото образование („Службен весник на Република Македонија“ бр. 35/2008; 103/2008; 26/2009; 83/2009; 99/2009; 115/2010; 17/2011; 51/2011; 123/2012; 15/2013 и 24/2013) [↑](#footnote-ref-6)
7. Член 13 од Законот за високото образование („Службен весник на Република Македонија“ бр. 35/2008; 103/2008; 26/2009; 83/2009; 99/2009; 115/2010; 17/2011; 51/2011; 123/2012; 15/2013 и 24/2013) [↑](#footnote-ref-7)